Michael Laudrup

Karjäär

Michael Laudrup alustas oma karjääri Taani klubides Kjøbenhavns Boldklub ja Brøndby IF enne seda, kui ta 1982. aastal Itaaliasse Torino Juventusesse siirdus, olles tollal vaid 18-aastane. Seoses välismängijate arvu piirangutega laenati Laudrup algselt kaheks hooajaks Roma Laziosse. Hoolimata sellest, et Laudrup pidi Lazios mängima peamiselt klubide vastu, keda ähvardas meistriliigast väljalangemine, alustas ta silmapaistvalt oma karjääri Taani rahvuskoondises 1984. aasta EM-il, kus ta tegi kaasa kõik neli mängu. Juventusesse naasis ta aastal 1985, kus ta asendas poolakat Zbigniew Boniekit, mängides koos Michel Platini ja Ian Rushiga. Mängides endiselt Juventuse ridades, osales ta 1986. aasta MM-il, millest paljud mäletavad erakordset Laudrupi triblingut ning sellele järgnenud väravat võidumängus Uruguay vastu. Laudrup mängis Taani koondises 1988. aasta EM-il, kus ta lõi ühe Taani kahest väravast.  
Aastal 1989 liitus Laudrup Hispaania klubi FC Barcelonaga, kus ta treener Johan Cruijffi käe all nautis meeletut publikumenu. FC Barcelona võitis 4 järjestikust liigakarikat ja Euroopa karika aastal 1992. 
Pärast oma nelja hooaega FC Barcelona ridades siirdus Laudrup konkureerivasse klubisse Madridi Reali, millega lõpetati FC Barcelona võitude seeria. 
Enne oma klubikarjääri lõpetamist Amsterdami Ajaxis mängis Laudrup veel ühe hooaja Jaapani klubis Vissel Kobe.

Treenerikarjäär

Pärast mängijakarjääri lõppu Amsterdam Ajaxis sai alguse Michael Laudrupi treenerikarjäär. 36-aastasena alustas ta treener Morten Olseni juhendamisel tööd Taani rahvuskoondise abitreenerina. 
Ühise koostööna jõudis Taani rahvuskoondis kaheksandikfinaali, misjärel siirdus Laudrup juhendama Taani meistriliigaklubi Brøndby IF. Abitreeneriks tuli John Jensen, kellega Laudrup oli koos Taani koondises mänginud. 
Peatreenerina alustades lähtus Laudrup 4-2-3-1 mänguskeemist, mida koos Morten Olseniga rahvuskoondises edukalt prooviti. Lisaks sellele uuendusele lasti klubist minema suur hulk vanemaid ja kogenumaid mängijaid ning anti võimalus uutele ründavamatele jalgpalluritele, sealhulgas ka paljudele noortemeeskonna mängijatele. Et kindlustada kaitseliini, kutsuti Brøndbysse staažikas koondislane Morten Wieghorst. Tema esimesel peatreeneriaastal jõuti Taani karika võiduni, kus finaalmängus tuli alistada jalgpalliklubi Odense BK. Jäädes kaks aastat järjest Taani meistriliigas teisele kohale, õnnestus Laudrupil viimaks Brøndby IF aastal 2005 tulla nii liigameistriks kui ka karikavõitjaks juhendada. 
Hooajal 2005-2006 jäädi järjekordselt teisele kohale ning koos John Jenseniga otsustas Laudrup Brøndbyst lahkuda, sest klubi juhatusega ei jõutud lepingu pikendamise osas kokkuleppele. Michael Laudrupi seostati paljude uute töökohtadega, muuhulgas oma endise tööandja Real Madridi ja Rootsi jalgpallikoondise peatreenerina. Lisaks pakuti Laudrupile, kes oli seotud Hispaania meistriliigaklubide Real Betisi ja Levantega, ka Celta Vigo peatreeneri kohta, kuid ta ütles sellest ära. Tema agendi sõnul oli tegemist hea ja huvipakkuva lepinguga, kuid Laudrupi veendumused ei luba tal ühegi meeskonna etteotsa asuda keset hooaega. Laudrupile tuli tol perioodil pakkumisi kokku kolmest Hispaania klubist, kuid ühtegi pakkumist ei võetud vastu, kuna ta enda sõnul peab klubi olema „hea juhtkonna ja ambitsioonidega“.